CELEX: 32022D0712
Language: el
Date: 2022-04-27 00:00:00
Title: Εκτελεστική απόφαση (ΕΕ) 2022/712 της Επιτροπής της 27ης Απριλίου 2022 σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «End The Slaughter Age» («Βάλτε Τέλος στην Εποχή των Σφαγών») σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2022) 2753] (Το κείμενο στην ιταλική γλώσσα είναι το μόνο αυθεντικό)

10.5.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 133/15
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/712 ΤΗΣ ΕΠΙΤΡΟΠΗΣ
         της 27ης Απριλίου 2022
         σχετικά με την αίτηση καταχώρισης της Ευρωπαϊκής Πρωτοβουλίας Πολιτών με τίτλο «End The Slaughter Age» («Βάλτε Τέλος στην Εποχή των Σφαγών») σύμφωνα με τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου
         
            
               [κοινοποιηθείσα υπό τον αριθμό C(2022) 2753]
            
         
         (Το κείμενο στην ιταλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6 παράγραφοι 2 και 3,
         Εκτιμώντας τα ακόλουθα:
         
                     (1)
                  
                  
                     Στις 3 Μαρτίου 2022 υποβλήθηκε στην Επιτροπή αίτηση καταχώρισης Ευρωπαϊκής Πρωτοβουλίας Πολιτών με τίτλο «End The Slaughter Age» («Βάλτε Τέλος στην Εποχή των Σφαγών»).
                  
               
                     (2)
                  
                  
                     Οι στόχοι της πρωτοβουλίας, όπως εκφράζονται από τους διοργανωτές και τις διοργανώτριες, είναι οι εξής: «α) ο αποκλεισμός της κτηνοτροφίας από τις δραστηριότητες που είναι επιλέξιμες για γεωργικές επιδοτήσεις και η συμπερίληψη ηθικών και οικολογικών εναλλακτικών λύσεων, όπως η κυτταρική γεωργία και οι φυτικές πρωτεΐνες, και β) η θέσπιση κινήτρων για την παραγωγή και την πώληση προϊόντων φυτικής προέλευσης και προϊόντων κυτταρικής γεωργίας».
                  
               
                     (3)
                  
                  
                     Σε συμπληρωματικό έγγραφο παρέχονται περαιτέρω λεπτομέρειες σχετικά με το αντικείμενο, τους στόχους και το πλαίσιο της πρωτοβουλίας, και προσδιορίζονται και περιγράφονται αναλυτικά οι λόγοι στήριξης της πρωτοβουλίας. Οι διοργανώτριες και οι διοργανωτές ισχυρίζονται ότι χιλιάδες άτομα που εργάζονται στους τομείς της σφαγής ζώων και της μεταποίησης κρέατος αντιμετωπίζουν τρομερές και συχνά παράνομες συνθήκες εργασίας. Δεδομένου ότι η καλή διαβίωση των ζώων αποτελεί σημαντικό μέλημα για την Ένωση, δεν υπάρχει πλέον καμία ηθική ή νομική αιτιολόγηση για τη συνέχιση της σφαγής των ζώων. Ισχυρίζονται επίσης ότι η εντατικοποίηση της μη βιώσιμης γεωργίας και η αυξανόμενη ζήτηση για ζωικές πρωτεΐνες είναι δύο σημαντικοί παράγοντες που συμβάλλουν στον κίνδυνο ζωονόσων. Ταυτόχρονα, η παραδοσιακή εκτροφή ζώων είναι εντάσεως ενέργειας και γης και αποτελεί σημαντική πηγή εκπομπών αερίων του θερμοκηπίου. Με βάση την αρχή της προφύλαξης και την αρχή «ο ρυπαίνων πληρώνει», οι διοργανώτριες και οι διοργανωτές ισχυρίζονται ότι είναι δικαιολογημένη η μετατόπιση των γεωργικών επιδοτήσεων από τον κτηνοτροφικό τομέα προς οικολογικές εναλλακτικές λύσεις, όπως η κυτταρική γεωργία και η γεωργία που βασίζεται σε φυτικές πρωτεΐνες. Όσον αφορά τα πιθανά κίνητρα για την παραγωγή και την πώληση βιώσιμων εναλλακτικών λύσεων, αναφέρουν ως παράδειγμα την αντιστροφή της πρόσθετης φορολογίας που επιβάλλεται επί του παρόντος στα φυτικά εναλλακτικά προϊόντα σε σύγκριση με τα ζωικά προϊόντα.
                  
               
                     (4)
                  
                  
                     Όσον αφορά τον πρώτο στόχο της πρωτοβουλίας σχετικά με τη μετατόπιση των γεωργικών επιδοτήσεων από τον κτηνοτροφικό τομέα προς οικολογικές εναλλακτικές λύσεις, στον βαθμό που οι επιδοτήσεις αυτές καλύπτουν τα προϊόντα που απαριθμούνται στο παράρτημα I της ΣΛΕΕ, η Επιτροπή έχει την εξουσία να υποβάλλει προτάσεις νομικών πράξεων για την επίτευξη των στόχων της κοινής γεωργικής πολιτικής βάσει του άρθρου 43 παράγραφος 2 της ΣΛΕΕ.
                  
               
                     (5)
                  
                  
                     Όσον αφορά τον δεύτερο στόχο της πρωτοβουλίας σχετικά με τη θέσπιση κινήτρων, ως προς τις επιδοτήσεις ή παρόμοια, για την παραγωγή και την πώληση προϊόντων φυτικής προέλευσης και προϊόντων κυτταρικής γεωργίας, η Επιτροπή έχει την εξουσία να υποβάλλει προτάσεις νομικών πράξεων βάσει του άρθρου 43 παράγραφος 2 της ΣΛΕΕ όσον αφορά τα προϊόντα που απαριθμούνται στο παράρτημα I της ΣΛΕΕ. Επιπλέον, στον βαθμό που η πρωτοβουλία προτίθεται να καλύψει και άλλα είδη κινήτρων, πέραν των γεωργικών επιδοτήσεων, η Επιτροπή έχει την εξουσία να υποβάλλει προτάσεις για νομικές πράξεις βάσει του άρθρου 114 της ΣΛΕΕ, στον βαθμό που αποσκοπούν στη βελτίωση της λειτουργίας της εσωτερικής αγοράς.
                  
               
                     (6)
                  
                  
                     Για τους λόγους αυτούς, κανένα από τα μέρη της πρωτοβουλίας δεν βρίσκεται καταφανώς εκτός του πλαισίου των αρμοδιοτήτων της Επιτροπής δυνάμει των οποίων μπορεί να υποβάλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών.
                  
               
                     (7)
                  
                  
                     Το εν λόγω συμπέρασμα δεν προδικάζει την εκτίμηση του κατά πόσον πληρούνται, στην προκειμένη περίπτωση, οι συγκεκριμένες πραγματικές και ουσιαστικές προϋποθέσεις που απαιτούνται για να ενεργήσει η Επιτροπή, συμπεριλαμβανομένης της τήρησης των αρχών της αναλογικότητας, της επικουρικότητας και του σεβασμού των θεμελιωδών δικαιωμάτων.
                  
               
                     (8)
                  
                  
                     Η ομάδα των διοργανωτών και διοργανωτριών έχει προσκομίσει επαρκείς αποδείξεις ότι πληροί τις απαιτήσεις που προβλέπονται στο άρθρο 5 παράγραφοι 1 και 2 του κανονισμού (ΕΕ) 2019/788 και έχει ορίσει τα πρόσωπα επικοινωνίας σύμφωνα με το άρθρο 5 παράγραφος 3 πρώτο εδάφιο του εν λόγω κανονισμού.
                  
               
                     (9)
                  
                  
                     Η πρωτοβουλία δεν είναι κατάφωρα καταχρηστική, επιπόλαια ή κακόβουλη ούτε αντίκειται εμφανώς στις αξίες της Ένωσης σύμφωνα με το άρθρο 2 της Συνθήκης για την Ευρωπαϊκή Ένωση και στα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
                  
               
                     (10)
                  
                  
                     Επομένως, η πρωτοβουλία με τίτλο «End The Slaughter Age» θα πρέπει να καταχωριστεί.
                  
               
                     (11)
                  
                  
                     Το συμπέρασμα ότι πληρούνται οι προϋποθέσεις καταχώρισης δυνάμει του άρθρου 6 παράγραφος 3 του κανονισμού (ΕΕ) 2019/788 δεν συνεπάγεται ότι η Επιτροπή επιβεβαιώνει με κάποιο τρόπο την πραγματολογική ορθότητα του περιεχομένου της πρωτοβουλίας, η οποία αποτελεί αποκλειστική ευθύνη της ομάδας των διοργανωτριών και διοργανωτών της πρωτοβουλίας. Το περιεχόμενο της πρωτοβουλίας εκφράζει μόνο τις απόψεις της ομάδας των διοργανωτών και διοργανωτριών και σε καμία περίπτωση δεν μπορεί να θεωρηθεί ότι αντικατοπτρίζει τις απόψεις της Επιτροπής,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Ευρωπαϊκή Πρωτοβουλία Πολιτών με τίτλο «End The Slaughter Age» καταχωρίζεται.
         
         
            Άρθρο 2
            Η παρούσα απόφαση απευθύνεται στην ομάδα των διοργανωτών και διοργανωτριών της πρωτοβουλίας πολιτών με τίτλο «End The Slaughter Age», την οποία εκπροσωπούν ο κ. Filippo BORSELLINO και ο κ. Darryl GRIMA που ενεργούν ως πρόσωπα επικοινωνίας.
         
         
            Βρυξέλλες, 27 Απριλίου 2022.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 130 της 17.5.2019, σ. 55.